የፌዴሬሽንና የክለቦች ውረድ አትውረድ ድራማ
አጨቃጫቂና አሰልቺ ከነበረው የኢትዮጵያ እግር ኳስ ፌዴሬሽን የፕሬዚዳንትነትና ሥራ አስፈጻሚ ኮሚቴ አባልነት የምርጫ ሂደት በኋላ አፋር ሰመራ ላይ ግንቦት 26 ቀን 2010 ዓ.ም አዲሱ አመራር ወደ ኃላፊነት መምጣቱ ይታወሳል፡፡ የፌዴሬሽኑ ፕሬዚዳንት ሆነው የተመረጡት አቶ ኢሳያስ ጅራና ሥራ አስፈጻሚው በሚፋጀው ወንበር ላይ በኃላፊነት ከተቀመጡ ከአንድ ዓመት በላይ እስቆጥረዋል፡፡ ፌዴሬሽኑን ለመምራት ብዙ ውጣ ውረዶችን ተሻግሮ የመጣው ቡድን የፈተናዎች መደራረብ ወደፊት አላስኬድ እንዳሉት ለመታዘብ እየተቻለ ይገኛል። ፌዴሬሽኑን አጣብቂኝ ውስጥ እንዲገባ በይበልጥ እንቅፋት ከሆኑት ጉዳዮች መካከል የኢትዮጵያ ፕሪሚየር ሊግ ጉዳይ አንዱና ዋነኛው ነው፡፡ በእግር ኳሱ ላይ ፖለቲካዊ ጥላ ማጥላቱ ፌዴሬሽኑ የሚያሳልፋቸውን ውሳኔዎች ይበልጥ በርካታ ፈተናዎችን እንዲጋፈጥ ምክንያት ሲሆን ለመታዘብ ተችሏል፡፡ በኢትዮጵያ ኳስና ፖለቲካው በተደበላለቁበት ሁኔታ ፕሪሚየር ሊጉን መሰረት አስይዞ ለመምራት ዳገት ሆኗል። ክለቦች ተዘዋውረው የመጨዋወት ህልውናቸውን እስኪያጡ ደርሰዋል፡፡ ፌዴሬሽኑ መስመር ለማስያዝ በተለያዩ ጉዳዮች የሚያስተላልፋቸው ውሳኔዎች በተደጋጋሚ መሬት ለመውረድ እግር ሲያጥራቸው ይስተዋላሉ።ፌዴሬሽኑ በፕሪሚየር ሊጉ የሚስተዋለውን የስፖርታዊ ጨዋነት መጓደል መፍትሄ ለማምጣት አዲስ የሊግ የውድድር ሥርዓትን (ፎርማት) ተግባራዊ ለማድረግ ያሳለፈው ውሳኔም ተቀባይነት ማግኘት አልቻለም፡፡ ተግባራዊ ለማድረግ የታሰበው የሊግ ውድድር ሥርዓት በፕሪሚየር ሊጉ የሚሳተፍ ክለቦችን ቁጥር ከ16 ወደ 24 ከፍ የሚያደርግ መሆኑ ብዙ ውዝግብ ፈጥሯል፡፡ ፌዴሬሽኑ በ2011 የውድድር ዘመን ከፕሪሚየር ሊጉ የወረዱትን መከላከያ፣ደቡብ ፖሊስና ደደቢትን በነሀሴ ወር ይፋ ባደረገው የሊግ አደረጃጀት ለውጥ ምክንያት በሊጉ እንደሚቆዩ ከውሳኔ ደርሶ ነበር።በተጨማሪም ስምንት ከከፍተኛ ሊግ የሚገኙ ክለቦች አካል አድርጓል። የፌዴሬሽኑን ውሳኔ ተከትሎ ክለቦቹ ዝግጅታቸውን ፕሪሚየር ሊጉን ታሳቢ ባደረገ መልኩ ሲያደርጉ ቆይተዋል።የክለቦቹ የተጫዋቾች ዝውውርም ይሄንኑ ታሳቢ በማድረግ ዝግጅት ሲያደርጉበት ቆይተዋል። ፌዴሬሽኑ በ24 ቡድኖች አደርገዋል ያለው ውድድር ብዙም ሳይቆይ መሻሩን ተከትሎ ፌዴሬሽኑን አምነው ለፕሪሚየር ሊግ ሲያዘጋጁ የከረሙትን ክለቦች ውሃ በልቷቸዋል፡፡ የፌዴሬሽኑን የውሳኔ ዥዋዥዌ ተከትሎ ቅሬታቸውን በአደባባይ ከገለጹት ክለቦች መካከል አንዱ የሆነው መከላከያ እግር ኳስ ክለብ ይጠቀሳል። የመከላከያ ክለብ ፕሬዚዳንት ኮሎኔል ደረጀ መንግስቱ ክለቡ ከመሰረቱ ጀምሮ ቅሬታ ውስጥ እንደነበረ በማስረዳት ይናገራሉ። በ2011 የውድድር ዘመን መከላከያ 14ኛ ደረጃን በመያዝ ከፕሪሚየር ሊጉ ቢሰናበትም በወልዋሎና ሽረ እንዳስላሴ ጨዋታ ቅሬታን በወቅቱ ለፌዴሬሽኑ አስገብቶ እንደነበር ያስታውሳሉ። ከፌዴሬሽኑ ምላሽ ሳይሰጠው እንደቆየ የሚናገሩት ኃላፊው፤ ክለቡ የፌዴሬሽኑን ውሳኔ በመጠባበቅ እያለ ነሃሴ ወር መጀመሪያ መመሪያ እንደተሰጣቸው ያብራራሉ። ክለቡ በዚህም መመሪያ መሠረት በፕሪሚየር ሊጉ ለመወዳደር ሲዘጋጅ ቆይቶ አዲሱ ፎርማት ዳግም መቀየሩ እርግጥ ሆኗል፡፡ በአዲሱ ፎርማት መሠረት በፕሪሚየር ሊጉ ትሳተፋላችሁ በተባለው መሰረት በፕሪሚየር ሊጉ ለመሳተፍ ክለቡ ዝግጅት እያደረገ ባለበት ወቅት ይህን አይነት ውሳኔ መሰማቱ ክለቡን በከፍተኛ ሁኔታ ቀውስ ውስጥ የሚያስገባው መሆኑን ያስረዳሉ ።«በ24 ክለቦች መካከል እንዲካሄድ የተወሰነው ውሳኔ ስለመታጠፍ አልያም ፤የተወሰነው ውሳኔ ይሄ ነው በሚል የተገለጸልን ነገር የለም» ሲሉ ፕሬዚዳንቱ ከፌዴሬሽኑ በኩል ስለ ውሳኔው መቀየር እስካሁን አንዳችም ነገር የተባሉት ነገር እንደሌለና በደብዳቤም እንዳላሳወቃቸው ያመላከቱት። ህጋዊ ሆኖ የመጣ ውሳኔ ባይኖርም የሚለወጥ ነገር ከመጣ ግን ክለቡ የራሱን ውሳኔ የሚወስን መሆኑንም ነው ያሳሰቡት። ክለቡ በሚወስደው እርምጃ ዙሪያ ከመናገር የተቆጠቡት ፕሬዚዳንቱ ክለቡ ከፌዴሬሽኑ በኩል ይፋዊ ደብዳቤ ሲደርሰው አቋማቸውን እንደሚያሳውቁ ነው ያስገነዘቡት። የፌዴሬሽኑን የውሳኔ ተለዋዋጭነት ተከትሎ ቅሬታን ካሰሙት ክለቦች መካከል የደቡብ ፖሊስ እግር ኳስ ክለብ ይጠቀሳል። ክለቡ በሊግ አደረጃጀቱ ላይ ለውጥ ተደርጎ ሊጉ በ16 ክለቦች እንዲቀጥል መወሰኑ አግባብ እንዳልሆነ በመግለጽ በብሄራዊ ፌዴሬሽኑ ላይ ቅሬታውን እያሰማ ይገኛል። የክለቡ የህዝብ ግንኙነት ኃላፊ ኢንስፔክተር እታገኝ ዜና ለሶከር ኢትዮጵያ በሰጡት አስተያየት ‹‹ለፕሪሚየር ሊጉ ዝግጅት በማድረግ ላይ እያሉ የውሳኔ ለውጥ መደረጉ ያሳዝናል›› ብለዋል፡፡ ‹‹ፌዴሬሽኑ እየበጠበጠን ነው›› ያሉት ኢንስፔክተር እታገኝ በ2012 ዓ.ም በፕሪሚየር ሊጉ ተሳታፊ በመሆናቸው ዝግጅት እንዲያደርጉ ደብዳቤ ደርሷቸው ነበር፡፡ የፌዴሬሽኑን ደብዳቤ መሰረት በማድረግ ለፕሪሚየር ሊጉ ዝግጅት ሲያደርጉ በመቆየትም ፕሪሚየር ሊጉ ላይ ተሳታፊ መሆንን ታሳቢ በማድረግ በጀት እንደተያዘ ያብራራሉ፡፡ ‹‹አሰልጣኝም ሆነ ተጫዋቾችን ያስፈረምነው ይሄንኑ ታሳቢ በማድረግ ነው።የፌዴሬሽኑ ውሳኔ እንደ ክለብ ጎድቶናል፣ለምሳሌ የፌዴሬሽኑን ውሳኔ የሰሙ ተጫዋቾች ዛሬ ልምምድ ላይ ሳይገኙ ቀርተዋል። የእነሱም ዝግጅት ለፕሪሚየር ሊጉ እንጂ ለሌላ አልነበረም። በአጠቃላይ ብሄራዊ ፌዴሬሽኑ እኛ ላይ ችግር እየፈጠረ ነው። በተለይ ደግሞ በየጊዜው እያሳየ የሚገኘው የሃሳብ መለዋወጥ አሳዝኖናል›› ይላሉ። በፌዴሬሽኑ የውሳኔ መለዋወጥ ቅሬታ የተሰማቸው ክለቦች ከተጠቀሱት ክለቦች በተጨማሪ እንደሌሉ መጥቀስ ይቻላል፡፡ ፌዴሬሽኑ በእውቀት ሳይሆን በይሆናል መንገድ፤ በስሌት ሳይሆን በስሜት የሚወስናቸው ውሳኔዎች ዋጋ እንዳስከፈላቸው እየተናገሩም ይገኛሉ። በአዲሱ የሊግ አደረጃጀት መሰረት ለፕሪሚየር ሊጉ ዝግጅታቸውን እያደረጉ ባሉበት ሁኔታ እንዲህ አይነት የውሳኔ መዋለል መታየቱ በርካታ ክለቦችን ጎድቷል። ፌዴሬሽኑ የወሰነው ውሳኔ ከመሰረቱ ጥናት ያልተደረገበት መሆኑ ደግሞ የፌዴሬሽኑን ተጠያቂነት ይበልጥ ያጎላዋል። ፌዴሬሽኑ ተጠያቂነትን ባልወሰደበት ሁኔታ ብሎም የፕሪሚየር ሊጉ መጨረሻ ሳይለይለት የ2012 የኢትዮጵያ ፕሪሚየር ሊግን በወርሃ ጥቅምት መጨረሻ እንደሚጀምር በአቋሙ እንደፀና ይገኛል። የውድድር መርሃ ግብሩን በ24 ክለቦች መካከል ለማድረግ ውሳኔ ካስተላለፈ ከቀናት በኋላ ሃሳቡን ቀይሮ በ16 ቡድኖች እንደሚወዳደሩ እርግጥ ሆኗል፡፡ የፌዴሬሽኑን መወላወል ተከትሎ ቅሬታዎች መሰማታቸው ፕሪሚየር ሊጉ በወርሃ ጥቅምት መካሄዱ ብቻም ሳይሆን ፤በዚህ ዓመት ሊጉ ራሱ ስለመካሄዱ ጥርጣሬ እንዳለ ጭምር እየተነገረ ይገኛል። ፌዴሬሽኑ ፕሪሚየር ሊጉን ማካሄድ ይችል ይሆን? የሚለውን ጥያቄ የስፖርት ቤተሰቡ በከፍተኛ ጉጉት እየተጠባበቀ ይገኛል። ይፋዊ ያልሆኑ ሰሞኑን እየተሰሙ የሚገኙ አንዳንድ መረጃዎች እንደሚጠቁሙት ግን መከላከያ ወደ ፕሪሚየር ሊጉ ለማደግ 99% እድል አለው። ለዚህም መከላከያ ከወረደ ቅዱስ ጊዮርጊስና ሽሬ እንዳስላሴ ይወርዳሉ የሚሉ መላ ምቶች ገፍተው እየወጡ ነው፡፡ ለዚህም በቂ ማስረጃዎች አሉ። ይህ ከሚሆን መከላከያን ማሳደግ ቀላሉ መፍትሄ ነው። መከላከያ የሰራዊት ክለብና በአገሩ ተጫዋቾች ብቻ የሚኮራ ወይም የሚያምን ቡድን ስለሆነ ‹‹ቢያድግ›› የሚቃወም አይኖርም የሚሉ ስፖርት ቤተሰቦች በርካታ ናቸው። ጥያቄው ግን አምና ወደ ፕሪሚየር ሊግ አድጎ የወረደው የደቡብ ፖሊስ ጉዳይስ ይሆናል? መልሱ ቀላል ይመስላል፣ ለመከላከያ የሚወሰነው ለደቡብ ፖሊስም ይሰራል። ከከፍተኛ ሊግ አደጉ ለተባሉት ክለቦች ወደመጡበት እንዲወርዱ ደብዳቤ መላኩ ደግሞ ይሄን ሃሳብ ውሃ እንዲያነሳ ያደርጋል::አዲስ ዘመን መስከረም 30/2012 ዳንኤል ዘነበ